GPI บวกแรงเกือบ 5% หลังโชว์ Q1 กำไรโต 26% จ่อปันผล0.15บ. โบรกฯ เชียร์ซื้อ ชูเป้า 4.60 บ.
GPI บวกแรงเกือบ 5% หลังโชว์ Q1 กำไรโต 26% มาที่ 119.31 ล้านบาท จากปีก่อน 94.51 ล้านบาท จ่อปันผล 0.15 บ. XD 24 พ.ค.นี้ จ่าย 7 มิ.ย.61 โบรกฯ เชียร์ซื้อ ชูเป้า 4.60 บ. คาดผลงานปีนี้โตแกร่ง ล่าสุด ณ เวลา 10.18 น. อยู่ที่ 3.24 บาท บวก 0.14 บาท หรือ 4.52% สูงสุดที่ 3.40 บาท ต่ำสุดที่ 3.20 บาท ด้วยมูลค่าซื้อขาย 6.64 ล้านบาท
11 พ.ค. 2561

ผู้สื่อข่าวรายงานว่า ราคาหุ้น บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI ล่าสุด ณ เวลา 10.18 น. อยู่ที่ 3.24 บาท บวก 0.14 บาท หรือ 4.52% สูงสุดที่ 3.40 บาท ต่ำสุดที่ 3.20 บาท ด้วยมูลค่าซื้อขาย 6.64 ล้านบาท

ทั้งนี้ ราคาหุ้น GPI ปรับตัวขึ้นหลังจากวันนี้ (11 พ.ค.) บริษัทได้รายงานผลการดำเนินงานประจำไตรมาส 1/61สิ้นสุดวันที่ 31 มี.ค.61 มีกำไร 119.31 ล้านบาท เพิ่มขึ้น 26% จากปีก่อนมีกำไร 94.51 ล้านบาท ดังนี้

สำหรับสาเหตุที่ส่งผลให้บริษัทมีกำไรเพิ่มขึ้นนั้นเป็นผลมาจากบริษัทมีรายได้จากการขายและบริการเพิ่มขึ้น และสามารถควบคุมค่าใช้จ่ายได้ดีขึ้นด้วย
พร้อมกันนี้บริษัทยังประกาศจ่ายปันผลจากงวดดำเนินงานวันที่ 1 ม.ค. 2561 ถึงวันที่ 31 มี.ค. 2561 และกำไรสะสม เป็นเงินสด 0.15 บาทต่อหุ้น กำหนดขึ้นเครื่องหมาย XD ในวันที่ 24 พ.ค.2561 และกำหนดจ่ายเงินปันผลในวันที่ 7 มิ.ย.2561
ด้าน บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” GPI ราคาเป้าหมาย 4.60 บาท/หุ้น โดยมองว่าการปรับเพิ่มค่าเช่าพื้นที่งานมอเตอร์โชว์ ครั้งที่ 39 ที่ผ่านมา ราว 7% ในส่วนของการเช่าพื้นที่ของค่ายรถยนต์และจักรยานยนต์ที่อยู่ภายในอาคาร ซึ่งเป็นพื้นที่ที่สร้างรายได้หลักของงานมอเตอร์โชว์
โดยในงานครั้งนี้มีพื้นที่ภายในในอาคารและภายนอกนอกอาคารราว 170,000 ตารางเมตร และทางอิมแพ็คเจ้าของสถานที่จัดงานไม่ได้มีการปรับเพิ่มค่าเช่าพื้นที่ขึ้น ส่งผลให้รายได้และกำไรจากงานมอเตอร์โชว์ในครั้งนี้มีการเติบโตขึ้น และเป็นปัจจัยที่หนุนผลงานในครึ่งปีแรกของบริษัทให้เติบโตได้
ขณะที่ในช่วงครึ่งปีหลังคาดว่าบริษัทจะรุกขยายการจัดงานในกลุ่มประเทศ CLMV (กัมพูชา ลาว เมียนมา เวียดนาม) โดยการจัดการมอเตอร์โชว์ในเมียนมาอยู่ระหว่างการเจรจากับพันธมิตร เบื้องต้นจะจัดงาน 2 ช่วงในเดือน ก.ค.และ ธ.ค.โดยปัจจุบันเตรียมจัดตั้งบริษัทย่อยในเมียนมาเพื่อดำเนินงานดังกล่าว
ทั้งนี้ การขยายธุรกิจไปในต่างประเทศนั้นคาดว่าจะทำให้บริษัทมีรายได้และกำไรเข้ามาทันที ช่วยลดการขาดทุนในครึ่งปีหลังที่ไม่ได้มีการจัดงานใหญ่ในประเทศ และยังคงกำไรของบริษัทในปีนี้เติบโต 16.1% จากปีก่อนหรืออยู่ที่ 163 ล้านบาท